Na Nodra Vuli Na iSausauvou
Sa tekivutaka na Tabacakacaka iTaukei na nodra vuli na sausauvou ena noda vanua.
Ena Noveba ni yabaki 2017, sa tekivutaki na vuli qo vei ira na isausauvou ni Yasana o Tailevu kei Rewa.
E nai ka 3 ni Seviteba 2018, sa tekivu na ikarua ni wasewase ni vuli vei ira na isausauvou ni Yasana o Ba.
Era sa mai vakarautaki ena koronivuli e Nadave. Na vuli oqo e kena inaki levu duadua mera vakararamataki na sucuturaga ena veivuvale veiliutaki vakavanua kei ira na sauturaga ena noda veidelaniyavu ena bibi ni kena maroroi tiko na veitikotiko vakaturaga, ka yavutaki ena veiliutaki vinaka ka matau.
Ena imatai ni rua na macawa sa mai cava ena Vakarauwai (15/09/2018), era a vakararamataki na iSausauvou sa digitaki mai ena veivanua turaga ni Yasana o Ba ena ulutaga ni Vanua kei na iTovo Kei Na Vosa.
E soli mera vakacagicagi mera lesu ki na nodra veidelaniyavu, mera la’ki vakadidiketaka na vei tikinibula kece vakavanua era rawa ni la’ki vakabula kina na vanua, vakayavutaki ena ulutaga e rua e vulici ena loma ni imatai ni macawa.
Ena dua na veitalanoa kei na iVukevuke ni Vunivola Tudei ni Tabacakacaka iTaukei o Saimoni Waibuta, e tukuna kina ni nodra vuli na isausauvou e tiko ga kina ko ira na dra turaga ka ra na veiliutaki mai muri.
E tukuni kivei ira na nodra itavi ki na lewe ni yavusa.
Na vuli talega oqo, e tukuna, ena tarovi kina na kena dau veibataki na itutu vakaturaga.
Ni sa mai cava na vuli oqo, ena gauna oqo e sa qarava tiko na Tabacakacaka iTaukei na porokaramu ni `Veivakararamataki’ ka sa tekivutaki ena yasana vakaturaga o Serua ena yanuyanu o Serua.
Na vuli oqo e kerei kivei iratou na Tabacakacaka iTaukei mai vei ira era gadreva.
Mai Serua era a marautaka sara vakalevu na veika e cauraki kina.
Feedback: maikab@fijisun.com.fj
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn dan_Latn